JINAMIZI 

Ilikuwa jioni, mimi na mama tulikuwa tunaandaa chajio. Baba alikuwa bado hajawasili kutoka kazini, kwa hivyo tulikuwa tunamngojea awasili. Tulipomaliza kupika, mama aliniambia niandae meza kwa ajili ya kula. Tulikuwa tukila huku tukipiga domo na kufurahia. Baada ya kula na kusafisha meza, tuliketi sebuleni huku tukitazama runinga. 

Mama alikuwa na uchovu mwingi kwa kuwa siku hiyo alikuwa anamsaidia jirani wetu ambaye alikuwa na sherehe ya kumwombea mtoto wake ambaye alikuwa anaingia mwaka mmoja. Kutokana na uchovu huo mwingi, basi mama alijilaza kichalichali kwenye kochi. 

Mimi pamoja na ndugu zangu tulisalia tukitazama kipindi kimoja cha kufurahisha mno. Niliamua kujilaza kwenye kiti huku nikitazama. Muda uliendelea kusonga na baba alikuwa bado hajawasili. Baba yuko sawa kweli? Kwa nini bado hajawasili wakati huu wa magizani? Anaweza kuwa wapi? Niliwaza na kuwazua bila hata kupata majibu. 

Ghafla bin vu! Nilisikia nyayo zikikanyaga kwa kasi sana. Moyo ulinidunda du! Du! Du! Mara tu, mlango ulivunjwa na hapo ndipo nilipobaki kinywa wazi. Jitu lenye miraba minne lilikuwa limesimama mbele yangu huku likifanana kiroboto machoni pake. Pua lake lilikuwa kubwa ambalo lilimaliza hata hewa yote chumbani humo. Jitu hilo lilikuwa jeusi kama makaa. “Wewe kiroboto, piga magoti!” Liliniamrisha huku likiniangalia kwa hasira za mkizi. 

Nilitamani nilie lakini hakuna yeyote ambaye angenisaidia! Jitu hilo lilinizaba kofi moja lililoniacha nikichanganyikiwa kama kuku aliyekatwa kichwa. Mara tu, lilini beba na  kunipeleka katika nyumba moja katikati ya misitu. Jitu hilo lilimchinja chinja mamangu na kuwatoboa toboa ndugu zangu. 

Nilijawa na uchungu moyoni kwa kumpoteza mama. Mama amabaye alikuwa tegemeo letu. Katika nyumba hiyo, nilikuwa nikipiga mayowe huku nikiliamrisha jitu hiyo linifungulie. Muda mrefu baadaye, nilisikia sauti hapo nje, nilikuwa nafikiria kinachoweza kuwa kinaendelea kule nje. Nilijawa na wasiwasi mwingi mno, hapo ndipo nilipoona ufa kwenye upande mmoja wa ukuta. 

Nilienda kuchungulia ili kuona kilichokuwa kinaendelea. Nilwaona fisi wengi wamekusanyika na kwa umbali niliwasikia wakipanga kifo changu. Baada ya kuzungumza hapo pamoja kwa manong’onezi, kila mmoja wao alionekena akijishughulisha na shughuli mbalimbali. Wengine walionekana wakileta kuni, wengine walileta vyungu vya kupikia. 
Nilishikwa na wasiwasi huku nikimwomba Mola asimsahau mja wake. Mbona mimi? Fisi walikuwa wakiimba huku wakicheza kwa furaha. Mara tu waliponyamaza, jitu hilo liliamrisha nifunguliwe na kupelekwa hapo kwa matayarisho ya kunichinja. Niliamua kuikabidhi roho yangu mbele ya Mungu. Fisi alikuja kunichukua na kunipeleka walipokuwa wameuwasha moto mkubwa. Jitu hilo lilinifungua kamba walizokuwa wamenifunga kwenye miguu na mikono. 
Nilijaribu kukimbia lakini mbio zangu ziliambulia patupu. Fisi hao walizirarua nguo zangu zote na baada ya kumaliza, waliniinua juu na kunielekeza kwenye moto. Rembo! Rembo!” Baba alinita kwa umbali. “Amka uende shuleni,” alisema. Nilishtuka usingizini huku nikiwa nimelowa jasho. Kumbe ilikuwa ni ndoto tu. 
Nilikimbia chumbani mwa mamangu na kumkuta amelala kitandani mzima na buheri wa afya. Nilipiga magoti na kumshukuru Mola. Kumbe ilikuwa ni ndoto tu.

Question: Yeye na mama waliandaa chajio saa ngapi
Answer: jioni